Griffith lê tuig neer by AmplatsChris Griffith het na 30 jaar by die maatskappy bedank as uitvoerende hoof van Anglo American Platinum. (Foto: Anglo American) Anglo American Platinum se uitvoerende hoof, Chris Griffith, het ná sewe jaar aan stuur van die maatskappy bedank om ander loopbaangeleenthede na te jaag, het die maatskappy Maandag gesê. Amplats sê Griffith se laaste werksdag is op 16 April, ook die dag van die maatskappy se jaarvergadering. Sy opvolger gaan na verwagting ŉ interne kandidaat vanuit die Anglo American-groep wees en sal “in die nabye toekoms” aangewys word. Norman Mbazima, Amplats-voorsitter, sê Griffith het ŉ uitsonderlike bydrae tot die verbetering van veiligheid gelewer, asook ŉ beduidende rol gespeel in die operasionele en finansiële omkeerplan by die onderneming. “Die fokus op innovering en die ontwikkeling van uiteenlopende markte vir ons reeks metale het Anglo American Platinum goed gevestig om verder vanuit sy huidige magsposisie te groei,” het Mbazima gesê. “Chris het verskeie noemenswaardige prestasies tydens sy 30 jaar lange loopbaan by Anglo American behaal.” Amplats, ŉ filiaal van die internasionale mynreus American Platinum, het myne, smelterye en raffinaderye in Suid-Afrika.